自武陵舟行至德山
作者：李綱
朝代：宋

paragraphs: 捨車泛蘭舟，搖蕩武陵水。
憇裝古叢林，幽勝冠南紀。
當時霹靂手，掣電機在捶。
鈐鎚今得人，宗旨振頽委。
何須大雄殿，突兀踞巍址。
龍蛇相混雜，衲子聚千指。
齊竽一一吹，真贗見鑪錘。
青葱松竹陰，積翠紛可喜。
春風一動搖，蕭瑟鳴不已。
却遊德峴亭，枉渚抱中沚。
襄陽今何如，風物略如此。
空懷墮淚碑，愧嘆羊叔子。
坐令鄒湛輩，名字隨驥尾。
胡雛窺漢疆，戰哭多新鬼。
王室如綴旒，寇盜結蜂蟻。
而我荷寛恩，抱釁適萬里。
回頭望中原，灑涕濕巾几。
海山渺安在，澒洞鯨波裏。
飛仙時往來，當學長不死。